Diari Oficial de la Generalitat Valenciana


Sumari del DOGV 9782, del 06-02-2024 (2024/857)

Anunci pel qual se sotmet a consulta pública prèvia el Pla Estratègic de Subvencions de la Conselleria d'Innovació, Indústria, Comerç i Turisme per al període 2024-2026.
-------------------------------------------------------------------------------------------------------------------------------------------------------------------------

### Dades del document

Número de DOGV
:   9782

Data del DOGV
:   06-02-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/857


Data del document
:   30-01-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Anunci

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme

Anunci pel qual se sotmet a consulta pública prèvia el Pla Estratègic de Subvencions de la Conselleria d'Innovació, Indústria, Comerç i Turisme per al període 2024-2026. [2024/857]  
De conformitat amb el que es preveu en els articles 14 i 15 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, i en relació amb l'article 133.1 de la Llei 39/2015, d'1 d'octubre, del procediment administratiu comú de les administracions públiques, amb l'objectiu de millorar la participació de la ciutadania en el procediment d'elaboració de normes, amb caràcter previ a l'elaboració d'un avantprojecte o projecte normatiu, se substanciarà un tràmit de consulta pública prèvia a través del portal de participació de la Generalitat, en el qual s'oferirà a la ciutadania informació sobre:   
a) Antecedents de la norma.   
b) Els problemes que es pretenen solucionar amb la nova regulació.   
  
c) La necessitat i oportunitat de la seua aprovació.   
d) Els objectius de la norma.   
e) Les possibles solucions alternatives reguladores i no reguladores.   
  
A) Antecedents de la norma   
Després de la reestructuració competencial efectuada mitjançant el Decret 112/2023, de 25 de juliol, del Consell, pel qual es va establir l'estructura orgànica bàsica de la Presidència i de les conselleries de la Generalitat, en la Conselleria d'Innovació, Indústria, Comerç i Turisme confluïxen competències en matèria de subvencions que es trobaven recollides en diferents plans estratègics de subvencions, els quals van ser aprovats per les següents resolucions:  
a) Resolució de 8 de maig de 2023, de la consellera d'Innovació, Universitats, Ciència i Societat Digital, per la qual s'aprova el Pla estratègic de subvencions per al període 2023-2025.  
b) Resolució de 6 de febrer de 2023, de la consellera d'Innovació, Universitats, Ciència i Societat Digital, per la qual s'aprova el Pla estratègic de subvencions de l'Agència Valenciana d'Innovació, com a part integrant del Pla estratègic de subvencions de la Conselleria, per al període 2023-2025.   
c) Resolució de 29 d'abril de 2022, del conseller d'Economia Sostenible, Sectors Productius, Comerç i Treball, per la qual s'aprova el Pla estratègic de subvencions de la Conselleria 2022-2024.   
d) Resolució de 26 de febrer de 2021, de la Presidència de la Generalitat, d'aprovació del Pla estratègic de subvencions de la Presidència de la Generalitat i els seus organismes públics, per al període 2021-2023.  
  
B) Problemes que es pretenen solucionar amb la iniciativa   
Mitjançant este instrument de caràcter programàtic, que contemplarà totes les subvencions i altres ajudes que concedisca la Conselleria, es pretén proporcionar informació no vinculant a la ciutadania sobre la política de despesa en matèria de subvencions; és, per tant, un autèntic instrument d'avaluació de les polítiques subvencionables.   
  
  
C) Necessitat i oportunitat de la seua aprovació   
La reestructuració competencial efectuada mitjançant el Decret 112/2023, de 25 de juliol, del Consell, pel qual es va establir l'estructura orgànica bàsica de la Presidència i de les conselleries de la Generalitat, ha unificat en la Conselleria d'Innovació, Indústria, Comerç i Turisme diverses competències corresponents a altres departaments. Per tot el que s'ha exposat, es fa necessària l'elaboració d'un nou pla que incorpore en un únic instrument les línies que en matèria de subvencions es plasmen en els corresponents plans estratègics que es recullen en els antecedents d'esta consulta.   
  
D) Objectius de la norma   
L'article 164.a) de la Llei 1/2015, de 6 de febrer, d'hisenda, del sector públic instrumental i de subvencions, establix que: “Aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar tant els seus òrgans com els seus organismes públics dependents, i el contingut del qual serà el determinat en la legislació bàsica estatal. Estos plans tindran un període de vigència de tres anys, llevat que, amb la justificació prèvia de la peculiar naturalesa del sector afectat resulte oportú fixar una duració diferent, i s'ajustaran al que es preveu en els escenaris pressupostaris plurianuals als quals es referix l'article 27 de la present llei”.  
Els plans estratègics de subvencions tenen caràcter programàtic, el seu contingut no crea drets ni obligacions i la seua efectivitat queda condicionada a la posada en pràctica de les diferents línies de subvenció, i manquen de rang normatiu en sentit estricte.   
Per tant, l'elaboració i aprovació del Pla estratègic de subvencions té com a objectiu complir amb els principis d'eficàcia i d'eficiència en l'assignació i utilització de recursos vinculats a l'acció de foment de l'Administració, ja que en este es definixen i es valoren els costos previsibles i les fonts de finançament, i se supedita, en tot cas, al compliment dels objectius d'estabilitat pressupostària.  
  
E) Possibles solucions alternatives reguladores i no reguladores  
L'obligatorietat de la realització del Pla estratègic s'establix en la Llei 1/2015, de 6 de febrer; per tant, es fa necessària l'elaboració d'un nou pla que refonga tots els anteriors i unifique la vigència d'estos, sense que existisca cap alternativa possible.  
Les aportacions i opinions de la ciutadania es canalitzaran a través del Portal de participació de la Generalitat en l'enllaç: https://gvaparticipa.gva.es/legislation/processes i a través de l'adreça de correu electrònic gueib@wdc.wf.  
El termini per a realitzar aportacions serà de 10 dies naturals comptats a partir de l'endemà de la publicació d'este anunci en el Diari oficial de la Generalitat Valenciana.  
Conclòs este tràmit, s'informarà del resultat de la participació mitjançant una valoració global que serà publicada en el Portal de participació de la Generalitat.   
  
València, 30 de gener de 2024.- La consellera d'Innovació, Indústria, Comerç i Turisme: Nuria Montes De Diego.